b'\n_START_ARTICLE_\nKejkavus II.\n_START_SECTION_\n\xc5\xbdivljenje\n_START_PARAGRAPH_\nKejkavus je bil najstarej\xc5\xa1i sin Kejhusreva II. in Grkinje Produlije. Ob o\xc4\x8detovi smrti leta 1246 je bil \xc5\xa1e mladoleten in se ni mogel resno upreti mongolskemu osvajanju Anatolije. Ve\xc4\x8dji del svojega mandata seld\xc5\xbeu\xc5\xa1kega sultana Ruma je delil z enim ali obema bratoma Kili\xc3\xa7 Arslanom IV. in Kejkubadom II.  Njegova mati je bila h\xc4\x8derka gr\xc5\xa1kega pravoslavnega duhovnika iz Nikeje, katero je celo \xc5\xbeivljenje prosila za  podporo.  Mongolski poveljnik Bajd\xc5\xbeu je Kejkavusu stalno grozil in ga opozarjal, naj redno pla\xc4\x8duje davek in od njega zahteval nove pa\xc5\xa1nike v Anatoliji za mongolsko konjenico. Mongoli so Kejkavusa leta 1256 porazili in ga prisilili na beg v Bizantinsko cesarstvo. Na bizantinskem dvoru so ga sprejeli in pridr\xc5\xbeali, zato je brat Kejkubad za pomo\xc4\x8d prosil Berke Kana iz Zlate horde.  Berkejev general Nogaj Kan je leta 1265 napadel Bizantinsko cesarstvo in osvobodil njega in njegovo spremstvo. Berke je dal Kejkavusu apana\xc5\xbeo na Krimu in z njim poro\xc4\x8dil svojo h\xc4\x8derko Urbaj Hatun. Umrl je v izgnanstvu na Krimu leta 1279 ali 1280._NEWLINE_Po Rustamu \xc5\xa0ukurovu se je imel Kejkavus II. za kristjana in muslimana.\n_START_SECTION_\nZapu\xc5\xa1\xc4\x8dina\n_START_PARAGRAPH_\nKejkavus II. je kljub temu, da je bil odstavljen in izgnan, ostal priljubljen med Turkmeni v Anatoliji in gro\xc5\xbenja krhkemu mongolsko-seld\xc5\xbeu\xc5\xa1kemu zavezni\xc5\xa1tvu. Leta 1271 so zaradi dopisovanja z njim aretirali vezirja Fakhr al-Din Alija. Leta 1276 ga je za pomo\xc4\x8d v uporu proti Mongolom zaprosil  Karamano\xc4\x9flu Mehmed Bej. Ker mu Kejkavus ni mogel pomagati, Mehmed Bej pa je kljub temu menil, da je na svoji strani dobro imeti nekoga iz seld\xc5\xbeu\xc5\xa1ke dinastije, je za vodjo upora imenoval pretendenta za seld\xc5\xbeu\xc5\xa1ki prestol D\xc5\xbeimrija. Kejkavus mu je kasneje s Krima poslal nekaj svojih sinov, kandidatov za seld\xc5\xbeu\xc5\xa1ki prestol. Eden od njih, Masud II., je nazadnje le zmagal in leta 1280 zasedel seld\xc5\xbeu\xc5\xa1ki prestol._NEWLINE_Nekaj sodobnih zgodovinarjev ima bizantinskega plemi\xc4\x8da Atanazija Sultana za Kejkavusovega brata ali sina.  Domneva je malo verjetna, ker je Sultan \xc5\xbeivel kasneje. Sode\xc4\x8d po imenu je bila v  tesnem sorodstvu s Kejkavusom pokristjanjena aristokratska rodbina Sultanoi._NEWLINE_V osmanskem obdobju je uporni \xc5\xa0ejk Bedreddin, ki je imel podporo ve\xc4\x8dine turkmenskih priseljencev na Balkanu, trdil, da je potomec Kejkavusa II.'